নিজস্ব প্রতিবেদন: অগ্নিকাণ্ডে বিধ্বস্ত দমদম গোরাবাজার পরিদর্শন করলেন রাজ্যের ২ মন্ত্রী ও স্থানীয় সাংসদ। ক্ষতিগ্রস্ত ব্যবসায়ীদের সাহায্যের আশ্বাস দিলেন তাঁরা।  মঙ্গলবার দুপুরে ঘটনাস্থলে যান পুরমন্ত্রী ফিরহাদ হাকিম, দমকল মন্ত্রী শোভন চট্টোপাধ্যায় ও স্থানীয় সাংসদ সৌগত রায়। ক্ষতিগ্রস্ত ব্যবসায়ীদের সঙ্গে কথা বলেন তাঁরা। আশ্বাস দেন পাশে থাকার।  এদিন গোরাবাজারের ব্যবসায়ীদের সঙ্গে বৈঠকও করেন তাঁরা। এর পর সাংবাদিক বৈঠকে পুরমন্ত্রী বলেন, 'ধ্বংসস্তূপ সরানোর কাজ চলছে। সেই কাজ শেষ হলেই পুনর্বাসন শুরু হবে।' ওদিকে গোরাবাজারে অগ্নিনির্বাপনে দমকলের অসহায়তার কথা এদিন তুলে ধরেন দমকলমন্ত্রী। বলেন, ঘিঞ্জি বাজারে আগুন নেভানোর কোনও ব্যবস্থাই ছিল না। তার ওপরে আসেপাশের রাস্তাও অপ্রসস্ত। এব্যাপারে ব্যবসায়ী ও স্থানীয়দের সতর্ক হতে হবে।